Komunikazzjoni mill-Kummissjoni lill-Parlament Ewropew, il-Kunsill u l-Kumitat Ekonomiku u Soċjali - Il-Fondazzjoni Ewropea għat-Taħriġ /* KUMM/2006/0832 finali */





[pic] | KUMMISSJONI TAL-KOMUNITAJIET EWROPEJ | Brussel 19.12.2006 KUMM(2006) 832 finali KOMUNIKAZZJONI MILL-KUMMISSJONI LILL-PARLAMENT EWROPEW, IL-KUNSILL U L-KUMITAT EKONOMIKU U SOĊJALI Il-Fondazzjoni Ewropea għat-Taħriġ 1. INTRODUZZJONI Dan ir-rapport huwa ppreżentat skond l-Artikolu 17 tar-Regolament tal-Kunsill li jistabbilixxi l-Fondazzjoni Ewropea għat-Taħriġ (minn hawn 'il quddiem, l-ETF ( European Training Foundation ), immodifikat mir-regolament tal-Kunsill ta' l-2003[1] li jirrikjedi lill-Kummissjoni li toħloq proċedura għall-monitoraġġ u l-evalwazzjoni għall-ETF u li tirrapporta fuq ir-riżultati tagħha. Dan ir-rapport għandu l-għan li jagħti ħarsa ġenerali lejn l-esperjenza li nkisbet fil-ħidma ta' l-ETF fil-perjodu 2002-2005. Ir-rapport iqis il-bidliet fil-kopertura ġeografika, l-ambjent operattiv u r-rwol ta' l-ETF mill-2000 'l hawn, kif riflessi fil- Perspettiva ta' nofs it-terminu dwar l-istaff u r-riżorsi finanzjarji adottati mill-Bord tat-Tmexxija ta' l-ETF f'Novembru 2000 u fil- Perspettiva ta' Nofs it-Terminu 2004-2006 adottata mill-Bord tat-Tmexxija ta' l-ETF f'Novembru 2003. Ir-rapport huwa bbażat fuq is-sejbiet, il-konklużjonijiet u r-rakkomandazzjonijiet tar-rapport ta' l-evalwatur indipendenti pprovdut mill-ITAD, il-kuntrattur estern (ara t-taqsima 3). Tqieset ukoll l-esperjenza tal-Kummissjoni f'attivitajiet u kooperazzjoni ma' l-ETF, kif ukoll ir-rakkomandazzjonijiet li għamlet il-Kummissjoni fil-Komunikazzjoni tagħha ta' l-2003. Ir-rapport iqis ukoll l-evoluzzjoni tal-politika ta' l-UE lejn pajjiżi terzi u l-bidliet mistennija fl-istrumenti ta' politika ta' l-UE wara l-2006. Il-programmi attwali ta' għajnuna esterni (Phare, Tacis, Meda u Cards), li jiddefinixxu l-ambitu ta' l-attivitajiet ta' l-ETF, fl-2007 se jiġu sostitwiti bi tliet strumenti ġodda ta' għajnuna esterna, l-Istrument Ewropew tal-Viċinat u s-Sħubija (ENPI - European Neighbourhood and Partnership Instrument ), l-Istrument għall-Għajnuna qabel l-Adeżjoni (IPA - Instrument for Pre–accession Assistance ) u l-Istrument għall-Kooperazzjoni fl-Iżvilupp (DCI - Development Cooperation Instrument ). Dan it-tibdil se jirrikjedi li jiġi adattat ir-regolament li waqqaf l-ETF. L-emenda proposta tar-Regolament tal-Kunsill dwar l-ETF se tkun ibbażata fuq is-sejbiet mill-proċess ta' l-evalwazzjoni esterna. Ir-rapport tfassal b'mod konġunt mis-servizzi kollha tal-Kummissjoni li jaħdmu ma' l-ETF, jiġifieri d-DĠ ta' l-Edukazzjoni u l-Kultura (id-DĠ responsabbli), tar-Relazzjonijiet Esterni, tat-Tkabbir, tal-EuropeAid u ta' l-Impjiegi, l-Affarijiet Soċjali u l-Opportunitajiet Indaqs. 2. L-EVOLUZZJONI TAL-FONDAZZJONI EWROPEA GħAT-TAħRIġ, 2002-2005 2.1. L-isfond ta' l-ETF L-ETF[2] tinsab Turin, l-Italja, u għandha 105 impjegati. Hija Aġenzija Komunitarja stabbilita legalment permezz tar-Regolament tal-Kunsill (KEE) Nru 1360/90 tas-7 ta' Mejju 1990. L-għan globali ta' l-Aġenzija, kif deskritt fl-Artikoli 1 u 2 tar-Regolament, huwa li tagħti sehem fl-iżvilupp tas-sistemi ta' taħriġ vokazzjonali fl-erba' reġjuni taħt ir-responabbiltà tagħha: il-Kawkasi u l-Ażja Ċentrali[3], il-pajjiżi fi triqthom għall-adeżjoni u dawk kandidati[4], il-pajjiżi kandidati potenzjali[5], u l-Mediterran tan-Nofsinhar u tal-Lvant[6]. Il-pajjiżi benefiċjarji jissejħu "pajjiżi sħab". L-ETF issa tipprovdi servizzi lil sitt Direttorati Ġenerali (DĠs) tal-Kummissjoni Ewropea: Edukazzjoni u Kultura (id-DĠ superviżorju ta' l-ETF), Relazzjonijiet Esterni, EuropeAid, Tkabbir, Intrapriża (fir-rigward tal-Fond ta' l-Iżvilupp ta' l-SMEs), u Impjiegi, Affarijiet Soċjali u Opportunitajiet Indaqs. F'termini tal-provvista tas-servizzi, l-interlokuturi ewlenin ta' l-ETF fil-pajjiżi kandidati u dawk potenzjalment kandidati ġeneralment ikunu d-delegazzjonijiet tal-KE (filwaqt li l-Aġenzija għar-Rikostruzzjoni(missing footnote) hija l-interlokutur ewlieni fis-Serbja, il-Montenegro u r-Repubblika Ex-Jugoslava tal-Maċedonja). Għaż-żoni l-oħra (il-Kawkasu, l-Ażja Ċentrali u l-Viċinat), hija EuropeAid ir-responsabbli għall-implimentazzjoni ta' l-attivitajiet ta' kooperazzjoni tal-KE flimkien mad-delegazzjonijiet rilevanti tal-KE. 2.2. Prijoritajiet u attivitajiet kurrenti Il-prijoritajiet kurrenti ta' l-ETF joħorġu mill-għanijiet stipulati fil-Perspettiva ta' Nofs it-Terminu 2004-2006 adottata mill-Bord ta' Tmexxija ta' l-ETF f'Novembru 2003. Il-prijoritajiet operattivi huma bbażati fuq il-politiki tar-relazzjonijiet esterni ta' l-UE lejn kull reġjun sieħeb. Fuq livell operattiv, l-ETF tuża tliet strumenti ewlenin: - Appoġġ lill-programmi tal-KE u tixrid tal-politiki ta' l-UE. - Ħolqien ta' kapaċità, informazzjoni u analiżi għall-pajjiżi sħab. - Innovazzjoni, Tagħlim u Żvilupp, inklużi proġetti pilota li janalizzaw it-tagħlimiet li ttieħdu matul l-applikazzjoni ta' l-istrateġiji ta' riforma mill-pajjiżi sħab. 2.3. Evalwazzjonijiet, studji u reviżjonijiet preċedenti Twettqet evalwazzjoni esterna fl-2002[7] li wasslet għal Komunikazzjoni tal-Kummissjoni f'nofs l-2003[8]. Komunikazzjoni ta' l-1997[9] irrappurtat dwar is-sejbiet ta' l-ewwel evalwazzjoni esterna. 2.4. Iffinanzjar L-iffinanzjar ta' l-ETF ġej mill-kapitolu tar-relazzjonijet esterni tal-baġit tal-Komunità u, mill-2000 'l hawn, inqasam bejn żewġ linji tal-baġit – waħda mid-DĠ Relazzjonijiet Esterni ((15 03 03; ex-B7-664) u waħda mid-DĠ Tkabbir (15 03 02; ex-B7-033). Il-livell ta' finanzjament għal kull sena fil-perjodu 2002-2005 ġie ppjanat skond il-ftehimiet tal-Bord tat-Tmexxija dwar il-perspettivi miftuħa ta' nofs it-terminu (2002-2004; u sussegwentement, 2004-2006). Dawn il-previżjonijiet ta' ppjanar huma soġġetti għall-proċedura baġitarja annwali. Dan il-finanzjament jikkostitwixxi kważi d-dħul kollu ta' l-ETF. L-Anness 2 juri l-evoluzzjoni sħiħa tal-baġit (inklużi l-fondi impenjati, dawk ittrasferiti minn sena għal sena u dawk li ma ntużawx) biex jispjega b'mod rappreżentattiv kif ġew allokati l-fondi. 3. ĦARSA ġENERALI LEJN L-EżERċIZZJU TA' L-EVALWAZZJONI ESTERNA L-Artikolu 17 tar-Regolament tat-twaqqif, immodifikat mir-Regolament tal-Kunsill ta' l-2003, jistipula li l-Kummissjoni għandha tevalwa l-ETF kull tliet snin. L-evalwazzjoni esterna kurrenti tnediet tard fl-2004 u mistenni joħroġ rapport fl-2006. Id-DĠ Edukazzjoni u Kultura nieda sejħa miftuħa għall-offerti għal evalwazzjoni esterna indipendenti ta' l-aġenzija. Il-kuntratt ingħata lil ITAD Ltd. (l-istess organizzazzjoni li wettqet l-evalwazzjoni preċedenti). Ġie stabbilit Kumitat ta' Tmexxija, ippresedut mid-DĠ Edukazzjoni u Kultura b'rappreżentanti mid-DĠs Relazzjonijiet Esterni, Tkabbir, EuropeAid, Impjiegi, minn tliet Stati Membri (il-membri tal-Bord tat-Tmexxija) u l-ETF. L-għanijiet globali ta' l-evalwazzjoni kienu: - L-evalwazzjoni ta' kemm twettqu l-impenji li ħadet l-ETF fil-Programmi ta' Ħidma ta' l-2002, l-2003 u l-2004 u fil-Pjan ta' Azzjoni ta' l-2003; - L-evalwazzjoni ta' kemm twettqu l-impenji li ħadet il-Kummissjoni fil-Komunikazzjoni tagħha ta' l-2003; - L-għoti ta' tagħlimiet u rakkomandazzjonijiet utli għall-isfidi li qed jiffaċċja l-ETF fil-fażi ta' programmazzjoni 2006-2008, L-evalwatur estern uża bosta għodod metodoloġiċi. Tfasslet matriċi ddettaljata sabiex il-mistoqsijiet ewlenin ta' l-evalwazzjoni, mogħtija fil-qosor hawn fuq, jitqassmu f'iktar dettall u sabiex il-Kumitat ta' Tmexxija jara eżattament kif kull mistoqsija għandha titwieġeb. L-evalwaturi rrevedew għadd sinifikanti ta' dokumenti marbuta ma' l-attivitajiet ta' l-aġenzija u l-evalwazzjonijiet tagħha matul il-perjodu ta' tliet snin. L-intervisti twettqu ma' l-istaff tal-Kummissjoni, ma' l-MEPs u mal-maġġoranza ta' l-istaff ta' l-ETF. Żewġ stħarriġiet ikkomplimentaw din l-informazzjoni kwalitattiva: wieħed immirat lejn il-partijiet interessati fil-Kummissjoni, il-Parlament Ewropew, l-Istati Membri, il-pajjiżi sħab u f'entitajiet oħrajn; u stħarriġ separat ta' l-istaff ta' l-ETF. Barra minn hekk, intgħażlu erba' analiżijiet ta' każijiet li rrappreżentaw ir-reġjuni differenti, it-tipi ta' attivitajiet, il-qasam tematiku u l-perjodu ta' implimentazzjoni u saru żjarat lil erba' pajjiżi sħab sabex dawn il-każijiet jiġu esplorati fil-fond. Is-sejbiet inizjali ġew ippreżentati lill-Bord ta' Tmexxija matul il-laqgħa tiegħu f'Novembru 2005; il-konklużjonijiet u r-rakkomandazzjonijiet kumplessivi li rriżultaw mill-proċess ta' l-evalwazzjoni esterna ġew diskussi wkoll matul il-laqgħa tiegħu fis-6 ta' Ġunju 2006. 4. IR-RAKKOMANDAZZJONIJIET TAR-RAPPORT TA' L-EVALWAZZJONI ESTERNA FLIMKIEN MAR-REAZZJONI U R-RAKKOMANDAZZJONIJIET TAL-KUMMISSJONI F'din it-taqsima, il-Kummissjoni tiġbor u tanalizza dawk is-sejbiet, il-konklużjonijiet u r-rakkomandazzjonijiet ta' l-evalwatur li, fil-fehma tagħha, jistħoqqilhom li jingħataw importanza. Ċerti rakkomandazzjonijiet jitolbu azzjoni mill-Kummissjoni filwaqt li oħrajn huma mmirati lejn l-ETF. Il-Kummissjoni tistieden lill-ETF tanalizza u taġixxi fuq ir-rakkomandazzjonijiet ta' l-evalwatur u tidentifika l-azzjonijiet li biħsiebha tieħu. Segwitu tas-sejbiet se jiġi organizzat fil-livell ta' l-aġenzija (permezz tal-Bord ta' Tmexxija) u fil-livell tal-Kummissjoni. Il-Kummissjoni, hija u tabbozza l-emenda tar-Regolament tal-Kunsill ta' l-ETF, se tagħti attenzjoni partikolari lir-rakkomandazzjonijiet li ngħataw fir-rapport ta' evalwazzjoni. Biex wieħed ikun jista' jsegwi mar-rapport ta' l-evalwazzjoni esterna[10], din it-taqsima għandha l-istess struttura bħat-'Taqsima tar-Rakkomandazzjonijiet' f'dak ir-rapport. 4.1. Il-Politika u l-istrateġija L-evalwaturi sabu li l-ETF tipprovdi ġabra ffukata ta' servizzi b'għanijiet politiċi ċari, artikolati fil-Perspettiva ta' Nofs it-Terminu u d-dokumenti ta' l-Ippjanar tal-Programm ta' Ħidma, li jvarjaw skond ir-reġjun skond il-prijoritajiet tal-politika tar-relazzjonijiet esterni ta' l-UE. Barra minn hekk, l-evalwazzjoni sabet li l-programmi ta' l-ETF kienu konformi kemm ma' l-istrateġija ta' l-UE kif ukoll ma' l-istrateġiji tal-pajjiżi individwali u li l-ETF kienet kapaċi tinfluwenza d-direzzjoni li r-riforma tista' tieħu. L-evalwazzjoni tikkonferma li x-xogħol li qed tipprovdi l-ETF jitqies li għandu valur siewi. Il-Kummissjoni fi Brussell u d-Delegazzjonijiet għandhom perċezzjoni pożittiva ta' l-għoti ta' għarfien espert min-naħa ta' l-ETF fil-VET fuq firxa ta' servizzi. Il-valur miżjud ta' l-ETF joħroġ mis-sostenibbiltà ta' l-istituzzjoni, l-għarfien tagħha tal-kuntest tar-riforma, in-netwerk tagħha ta' esperti u l-ħila tagħha li twieġeb b'mod flessibbli u rapidu għat-talbiet li jsirulha. L-evalwazzjoni kkonkludiet li l-mandat tematiku attwali ta' l-ETF li jillimitaha għall-VET huwa restrittiv wisq, filwaqt li apprezzat li f'dawn l-aħħar snin il-mandat ġie interpretat b'ċerta flessibbiltà kemm mill-Kummissjoni kif ukoll mill-ETF. Ir-reviżjoni li ġejja tal-mandat ta' l-ETF għandha tqis il-fehma li l-VET huwa parti waħda minn programm usa' ta' l-Iżvilupp tar-Riżorsi Umani (HRD – Human Resource Development ) u l-evalwaturi jirrakkomandaw li r-reviżjoni ppjanata takkomoda t-termini 'Żvilupp tar-Riżorsi Umani', 'VET', 'Tagħlim Matul il-ħajja' u r-rabtiet mas-suq tax-xogħol u l-impjiegi". Ir-rapport argumenta wkoll għal daqsxejn iktar flessibbiltà fl-ambitu ġeografiku ta' l-ETF. Dan ikun jista' jippermetti li l-għarfien espert partikolari ta' l-ETF jintuża mill-Komunità f'pajjiżi fi stadji komparabbli ta' żvilupp u li qed jiffaċċjaw sfidi makro-ekonomiċi simili. L-evalwaturi jenfasizzaw li flessibbiltà ikbar fl-interpretazzjoni tal-mandat għandha tkun akkumpanjata mit-twaqqif ta' mekkaniżmi biex jiżguraw prijoritizzazzjoni rigoruża ta' l-attivitajiet ta' l-ETF. Il-Kummissjoni fil-biċċa l-kbira taqbel ma' l-analiżi u r-rakkomandazzjonijiet ta' l-evalwaturi, partikolarment dwar l-ambitu tematiku ta' l-aġenzija. L-importanza dejjem ikbar ta' l-approċċ tat-tagħlim matul il-ħajja fl-edukazzjoni u t-taħriġ fil-politiki u l-istrumenti ta' l-UE jsejjaħ għal ambitu tematiku usa' għall-ETF. Il-Kummissjoni tipproponi li tindirizza din il-kwistjoni fir-reviżjoni li ġejja tar-Regolament ta' l-ETF billi twessa' l-mandat biex 'tikkontribwixxi, fil-kuntest tal-politiki tar-relazzjonijiet esterni ta' l-UE, lejn it-titjib ta' l-iżvilupp tar-riżorsi umani, partikolarment l-edukazzjoni u t-taħriġ fil-perspettiva tat-tagħlim matul il-ħajja, u kwistjonijiet relatati tas-suq tax-xogħol'. Il-Kummissjoni tqis li l-ETF, li għandha riżorsi limitati, għandha żżomm il-konċentrazzjoni tagħha fuq l-aspett ġeografiku. Għalhekk, huwa propost li l-ambitu primarju ta' l-ETF jiġi definit b'referenza għall-Istrument għal Qabel l-Adeżjoni (IPA – Instrument for Pre-Accession ) u għall-Istrument Ewropew tal-Viċinat u l-Partenarjat (ENPI – European Neighbourhood and Partnership Instrument ). Sabiex tkun żgurata l-possibbiltà li jintuża l-għarfien espert ta' l-ETF f'oqsma li jaqgħu barra mill-ambitu ġeografiku tagħha, bħall-pajjiżi ta' l-Ażja Ċentrali, huwa propost li tittieħed deċiżjoni rilevanti ad hoc mill-Bord ta' Tmexxija ta' l-ETF fuq proposta mill-Kummissjoni. 4.2. Effiċjenza u effettività tal-programmi ta' l-ETF Ir-rapport evalwa l-effiċjenza u l-effettività ta' l-attivitajiet ta' l-ETF partikolarment mill-perspettiva ta' xogħolha fil-livell tal-pajjiżi sħab. L-għajn ewlenija ta' l-informazzjoni u l-analiżi kienu l-istudji tal-pajjiżi li jħarsu fid-dettall lejn l-effiċjenza u l-effettività ta' l-attivitajiet ta' l-ETF f'kampjun ta' erba' pajjiżi sħab. L-evalwaturi sabuha diffiċli li jevalwaw ir-riżultati u l-impatti speċifiċi miksuba mill-ETF minħabba n-natura tas-settur, l-iskala ta' l-attivitajiet ta' l-ETF u l-firxa ta' partijiet interessati differenti. Ġeneralment, ir-rapport ikkonkluda li l-ETF kienet effiċjenti u effettiva fil-kontribut li tat għar-riforma tal-VET fil-pajjiżi sħab. " Mill-perspettiva kemm tas-Servizzi tal-Kummissjoni fi Brussell kif ukoll tad-Delegazzjonijiet, il-kontribut ta' l-ETF hu pperċepit bħala wieħed pożittiv ħafna għaliex joffri valur lill-utenti tiegħu permezz ta' l-għoti ta' għarfien espert fil-VET u l-Iżvilupp tar-Riżorsi Umani f'firxa ta' servizzi." Bl-istess mod, l-appoġġ ta' l-ETF għat-tixrid ta' l-esperjenzi fil-politika u r-riforma tal-VET tqieset bħala kontribut utli għall-proċess tar-riforma, u żiedet ukoll il-familjarizzazzjoni tal-partijiet interessati fil-pajjiżi b'approċċi tal-politika bħal ta' l-UE. L-evalwaturi sabu li l-attivitajiet ta' l-ETF stess ikkomplimentaw il-programmi ffinanzjati mill-Kummissjoni u kkontribwew biex dawn jiġu implimentati b'aktar effiċjenza. Kwistjoni ewlenija li toħroġ mir-rapport, madankollu, huwa l-ħtieġa li tkun żgurata rabta mill-qrib bejn l-azzjonijiet pilota ta' l-ETF u azzjonijiet fuq skala ikbar iffinanzjati mill-KE, jew azzjonijiet li jistgħu jiġu ffinanzjati minn donaturi oħrajn. Bħala konklużjoni, ir-rapport argumenta li l-ETF għandha tipprovdi taħlita ta' servizzi differenti kemm lill-Kummissjoni kif ukoll lill-pajjiżi sħab. Fuq il-bażi ta' din l-analiżi u fid-dawl ta' l-istrumenti esterni l-ġodda ta' għajnuna, il-Kummissjoni tipproponi li tirrevedi l-funzjonijiet ta' l-ETF fir-reviżjoni li ġejja tar-regolament ta' l-aġenzija. Il-Kummissjoni tqis li, fis-snin li ġejjin, l-ETF għandha jkollha l-funzjonijiet li ġejjin: - L-għoti ta' informazzjoni, analiżi tal-politika u pariri dwar l-iżvilupp tar-riżorsi umani u r-rabtiet tagħhom ma' għanijiet politiċi settorjali f'pajjiżi sħab; - L-appoġġ lill-partijiet interessati fil-pajjiżi sħab biex jibnu l-kapaċità fl-iżvilupp tar-riżorsi umani; - Il-faċilitazzjoni ta' l-iskambju ta' l-informazzjoni u l-esperjenza fost id-donaturi involuti fir-riforma ta' l-iżvilupp tar-riżorsi umani fil-pajjiżi sħab; - L-appoġġ tat-twassil, is-segwitu u l-analiżi ta' l-għajnuna Komunitarja lil pajjiżi sħab fil-qasam ta' l-iżvilupp tar-riżorsi umani; - It-tixrid ta' l-informazzjoni u t-tħeġġiġ tan-netwerking u l-iskambji ta' esperjenza u prassi tajba bejn l-Unjoni Ewropea u l-pajjiżi sħab u fost il-pajjiżi sħab dwar kwistjonijiet ta' l-iżvilupp tar-riżorsi umani. 4.3. Il-Monitoraġġ tal-programmi ETF Ir-rapport ta' l-evalwazzjoni ta attenzjoni lill-ħtieġa li tiżdied il-kapaċità ta' l-ETF lil timmonitorja l-attivitajiet tagħha fil-livell tal-proġett u tal-pajjiż. F'dan ir-rigward, ir-rapport jagħraf li l-monitoraġġ tal-kisbiet ta' l-ETF fil-livell tal-pajjiż huwa qasam kumpless fis-sens li ħafna mill-ħidma ta' l-ETF ma' jistax jitpoġġa sempliċement fil-kategorija ta' 'proġett'; bħala ġabra ta' attivitajiet li jikkontribwixxu għal riżultati speċifiċi. Il-ħidma ta' l-ETF iktar għandha x'taqsam mal-faċilitazzjoni tal-fluss ta' l-informazzjoni milli mal-produzzjoni ta' prodotti jew riżultati (pubblikazzjonijiet, kurrikuli ġodda, eċċ). Ukoll, f'ħafna każijiet, l-ETF aġixxiet essenzjalment bħala fornitur tas-servizzi għas-servizzi tal-KE b'appoġġ għad-definizzjoni, it-twaqqif u s-segwitu ta' proġetti. Ir-rapport jgħid li l-isfida ewlenija għall-ETF hija li timmonitorizza mhux biss il-produzzjoni ta' dokument partikolari iżda li tkejjel l-impatt li jinħoloq fuq il-pjanijiet nazzjonali u l-azzjonijiet ta' riforma. L-evalwazzjoni kkonkludiet li s-sistema attwali ta' monitoraġġ ta' l-ETF, li hija mfassla biex issegwi r-rendiment fil-livell ta' l-attivitajiet u l-proġetti individwali, ma kinitx qed tkejjel b'mod adegwat il-kwalità tas-servizzi/prodotti ta' l-ETF jew l-impatt ta' l-ETF fuq ir-riforma tal-VET fil-livell tal-pajjiżi. Il-Kummissjoni taqbel mal-konklużjonijiet pożittivi ta' l-evalwaturi dwar l-effiċjenza u l-effettività ta' l-għajnuna teknika ta' l-ETF lill-programm Tempus. Partikolarment, taprezza li d-Dipartiment Tempus ta' l-ETF għadu jwieġeb għal talbiet biex jibdel il-mod kif jaħdem u għadu organizzat b'mod effiċjenti minkejja l-inċertezzi dwar il-futur ta' Tempus li kkaratterizza l-perjodu ta' l-evalwazzjoni. Il-Kummissjoni taqbel ma' l-analiżi u l-konklużjonijiet ta' l-evalwatur estern li l-ETF jeħtiġilha ssaħħaħ is-sistema ta' monitoraġġ fil-livell tal-pajjiżi. Jeħtieġ li jinġabar tagħrif adegwat dwar il-programmi tal-pajjiżi b'mod sistematiku sabiex jinforma b'mod adegwat id-deċiżjonijiet fil-livell organizzazzjonali. Il-Kummissjoni titlob lill-ETF tqis il-kritika u r-rakkomandazzjonijiet magħmula mill-evalwatur estern u li tiżviluppa sistema rilevanti ta' monitoraġġ li tindirizza n-nuqqasijiet identifikati. Kif jistqarr l-evalwatur, "l-isfida hija li jiġi żviluppat approċċ li jipprovdi tagħrif rilevanti f'dan il-livell, u f'mod li ma jkunx ingombranti u mekkanistiku. 4.4. L-istrutturi ta' tmexxija L-evalwaturi ħarsu partikolarment lejn ir-rwol tal-Bord tat-Tmexxija u l-kwistjoni ta' l-għoti ta' direzzjoni strateġika; il-kwalifiki għas-sħubija; kif jitmexxew il-laqgħat; il-proċess għall-inizjazzjoni tal-membri l-ġodda, u materjal ta' informazzjoni u aġġornament li jingħata qabel il-laqgħat. Ir-rapport jinnota li r-rwol ewlieni tal-Bord tat-Tmexxija huwa, fost oħrajn, li japprova l-programm ta' ħidma u l-baġit annwali proposti, soġġetti għall-approvazzjoni finali mill-Parlament Ewropew. L-evalwaturi kkonkludew li, minkejja li l-Bord jaqdi r-rwol primarju tiegħu, ir-rwol effettiv tiegħu fit-teħid tad-deċiżjonijiet strateġiċi mhuwiex ċar. Ir-rapport jagħraf li d-direzzjoni strateġika ewlenija tiġi mill-President u mill-Membri tal-Kummissjoni; huwa jistaqsi sa liema punt ikun realistiku li wieħed jistenna lil membri oħra li jikkontribwixxu b'mod siewi lejn il-viżjoni strateġika, filwaqt li jiġbed l-attenzjoni lejn l-isfond edukattiv politiku ta' l-UE tal-Membri tal-Bord, li fil-biċċa l-kbira tiegħu huwa intern, u r-rwol u r-responsabbiltajiet ta' l-ETF, li fil-biċċa l-kbira jaqgħu taħt il-politika tar-relazzjonijiet esterni. Dwar il-Forum Konsultattiv, ir-rapport ikkonkluda li n-netwerk jipprovdi opportunità tajba għad-djalogu bejn ir-rappreżentanti tal-Kummissjoni Ewropea, l-Istati Membri, il-pajjiżi sħab u l-organizzazzjonijiet internazzjonali. Madankollu, l-evalwazzjoni stqarret li l-Forum Konsultattiv ma jissodisfax kompletament l-iskop tiegħu li jagħti pariri lill-Bord tat-Tmexxija dwar il-Programm ta' Ħidma fil-ġejjieni. Il-Kummissjoni sa ċertu punt taqbel ma' l-analiżi u r-rakkomandazzjonijiet li għamel l-evalwatur estern. Madankollu, l-għanijiet ta' l-ETF huma definiti fil-bażi ġuridika tagħha u l-attivitajiet u l-prijoritajiet tagħha huma fil-biċċa l-kbira ddeterminati mill-politiki u l-istrumenti esterni ta' l-UE. Għaldaqstant, m'hemmx ċertezza dwar kemm għandu jew jista' jkun b'saħħtu r-rwol strateġiku tal-Bord tat-Tmexxija. Ir-rakkomandazzjoni li jiġu stabbiliti sotto-kumitati dwar dossiers speċifiċi importanti teħtieġ li tiġi analizzata iktar. Il-Kummissjoni mhijiex konvinta mill-proposta li jinstabu fondi għal kariga ta' desk office r fl-ETF biex jappoġġa l-Bord tat-Tmexxija. Il-Kummissjoni ressqet quddiem il-Parlament Ewropew u l-Kunsill abbozz ta' ftehim Inter-istituzzjonali dwar il-qafas ta' operat għall-aġenziji regolatorji Ewropej (COM(2005)59; Frar 2005) (IIAOFERA). Dak il-ftehim jipproponi li d-daqs tal-bordijiet amministrativi ta' l-Aġenziji jkunu limitati b'tali mod li jiffavorixxi t-teħid effettiv tad-deċiżjonijiet u jnaqqas kemm jista' jkun l-ispejjeż operattivi, u li għandu jkun hemm parità fin-numru ta' voti bejn il-membri maħtura mill-Kunsill u dawk maħtura mill-Kummissjoni. Il- Kummissjoni, fil-proposta tagħha għal reviżjoni tar-regolazzjoni ta' l-ETF, se ssegwi dawn il-prinċipji . Il-Kummissjoni taqbel mal-konklużjoni ta' l-evalwatur li "l -Forum Konsultattiv mhuwiex marbut mal-funzjoni statutorja tiegħu" . Filwaqt li l-Forum Konsultattiv huwa netwerk importanti, fil-biċċa l-kbira tilef il-funzjoni statutorja tiegħu bħala organu ta' tmexxija ta' l-ETF. L-ipprogrammar ta' l-attivitajiet ta' l-ETF qiegħed dejjem iktar ikun deċiż minn proċess ta' djalogu mal-Kummissjoni fuq il-bażi tal-prijoritajiet ta' għajnuna esterna ta' l-UE u l-opinjonijiet statutorji tal-Forum Konsultattiv ma għadhomx ikollhom rwol daqshekk sinifikanti fid-determinazzjoni tal-kontenut ta' l-attivitajiet ta' l-ETF fuq bażi annwali. Għaldaqstant, huwa propost li ma jiġix inkluż bħala entità statutorja fir-reviżjoni tar-regolament ta' l-ETF. Il-Kummissjoni ssejjaħ lill-ETF biex tanalizza r-rakkomandazzjonijiet ta' l-evalwatur hija u tirrevedi l-Forum Konsultattiv. 4.5. Komunikazzjonijet u tixrid ta' l-informazzjoni L-evalwazzjoni kkonkludiet li l-ETF għandha sistema tajba u professjonali ta' komunikazzjonijiet li taħdem fil-livell korporattiv, permezz tal-websajt u l-pubblikazzjonijiet. L-evalwaturi rrappurtaw li s-sistema ta' komunikazzjoni u tixrid tjiebet sewwa mill-aħħar evalwazzjoni. Ir-rapport wera li l-inizjattivi ta' komunikazzjoni ta' l-ETF, u partikolarment il-websajt, il- workshops u ż-żjarat ta' skambju, il-pubblikazzjonijiet stampati (80%) kienu effettivi ħafna. Madankollu, ir-rapport stqarr li jista' jkun hemm enfasi żejda fuq il-promozzjoni ta' l-ETF bħala istituzzjoni. Ir-rapport issuġġerixxa li għalhekk l-ETF għandha ssaħħaħ il-kapaċità tagħha li tikkomunika b'mod effiċjenti l-kisbiet u r-riżultati tagħha kif ukoll ixxerred l-ideat u l-materjal dwar l-oqsma tematiċi marbuta mal-VET. Għandha tqis ukoll li twessa' t-tixrid tal-materjali fil-lingwi tal-pajjiżi sħab sabiex iżżid l-aċċessibilità ta' xogħolha lill-partijiet interessati fil-pajjiżi sħab. Il-Kummissjoni tilqa' l-iżviluppi pożittivi fil-qasam tal-komunikazzjoni u t-tixrid li nkisbu mill-aħħar evalwazzjoni 'l hawn. Hija titlob lill-ETF biex tanalizza r-rakkomandazzjonijiet li saru mill-evalwatur estern u li tipproponi azzjonijiet rimedjali rilevanti. 5. KONKLUżJONI Il-Kummissjoni taqbel ma' l-evalwazzjoni globalment pożittiva ta' l-evalwatur dwar l-effiċjenza u l-effettività tal-ħidma ta' l-ETF u tqis li l-Aġenzija għamlet kontribut siewi lejn l-attivitajiet tal-Komunità fil-qasam ta' l-edukazzjoni u t-taħriġ vokazzjonali u fir-riforma tas-suq tax-xogħol fir-reġjuni sħab. Il-Kummissjoni tapprezza l-ħidma ta' l-ETF fl-għoti ta' kontribut espert għall-identifikazzjoni u l-implimentazzjoni tal-proġetti. Kif enfasizzat mill-evalwaturi, l-ETF għandha tirrevedi ċ-ċiklu ta' ppjanar tagħha, partikolarment hija mitluba tanalizza kif ir-rabtiet 'bejn il-prijoritajiet ta' nofs it-terminu – il-programm ta' ħidma annwali – il-pjanijiet tal-pajjiżi – ir-rapport annwali ta' l-attivitajiet' jistgħu jissaħħu u jsiru iktar espliċiti. L-indikaturi rilevanti li jistgħu jitkejlu għandhom jiġu definiti sabiex ikun iffaċilitat is-segwitu tal-ġabra ta' għanijiet u miri u biex titħaffef l-evalwazzjoni ta' l-impatt ta' l-ETF l-oqsma ta' intervenzjoni tagħha. Għandhom jiġu esplorati approċċi ġodda biex jittejbu l-iżvilupp u t-tixrid xierqa tal-materjali VET rilevanti u biex tissaħħaħ il-kapaċità ta' l-ETF li tikkomunika l-kisbiet u r-riżultati tagħha. L-introduzzjon ta' l-istrumenti esterni l-ġodda ta' għajnuna, l-IPA u l-ENPI, jirrappreżentaw pass sinifikanti lejn approċċ immexxi mill-politika, minflok immexxi mill-programm, lejn l-għajnuna esterna f'perspettiva li tinkludi settur sħiħ. Iż-żewġ strumenti huma mfassla biex jagħtu appoġġ lill-ksib ta' riformi domestiċi mill-pajjiżi sħab fis-setturi kkonċernati. L-għanijiet huma ddefiniti minn proċess ta' djalogu mal-gvernijiet tal-pajjiżi sħab u jingħatalhom appoġġ għall-implimentazzjoni tal-proċessi ta' riforma li jkunu mfassla u mmexxija minnhom. F'dan il-kuntest ġdid, l-ETF iktar ma jmur se tkun meħtieġa tipprovdi llill-Kummissjoni b'informazzjoni u analiżi fil-fażi ta' żvilupp tal-politika u ta' programmazzjoni. Għandha wkoll tagħti attenzjoni lill-għajnuna lill-pajjiżi sħab biex jibnu l-kapaċità li jiddefinixxu u jimplimentaw strateġiji indiġeni ta' riforma, u fil-promozzjoni tan-netwerking u l-iskambju ta' esperjenza u prassi tajba bejn l-UE u l-pajjiżi sħab u bejn il-pajjiżi sħab infushom. L-ETF għandha tadatta l-organizzazzjoni tagħha u l-mod kif taħdem għal dan l-ambjent ġdid. L-aġenzija, f'koordinament mal-Bord tat-Tmexxija u l-Kummissjoni, għandha tistabbilixxi prijoritajiet ċari u tikkonċentra r-riżorsi disponibbli tagħha fuq l-attivitajiet ewlenin tagħha. Għall-Kummissjoni kif ukoll l-ETF, se jkunu meħtieġa iktar għarfien u monitoraġġ tat-tip ta' servizzi li huma offruti kif ukoll dawk meħtieġa sabiex ikun żgurat li l-attivitajiet ta' l-Aġenzija jibqgħu utli u rilevanti. Dan ifisser li l-Kummissjoni għandha żżomm l-ETF infurmata bis-sħiħ dwar prijoritatjiet jew strateġiji ġodda jew riveduti. Bl-istess mod, l-ETF għandha żżomm lis-servizzi tal-Kummissjoni, fil-post u fil-kwartieri ġenerali, infurmata bis-sħiħ dwar l-attivitajiet, l-inizjattivi u l-kuntatti tagħha mal-partijiet interessati rilevanti fil-pajjiżi sħab, donaturi internazzjonali u aġenziji oħra sabiex ikunu żgurati l-koerenza u l-viżibilità ta' l-azzjoni tal-KE. Dan jeħtieġ impenn rinnovat miż-żewġ naħat għall-komunikazzjoni u skambju b'saħħithom. It-tmexxija ta' l-ETF għandha tkompi bl-isforzi tagħha li tistabbilixxi viżjoni ċara fi ħdan l-Aġenzija tal-pożizzjoni u r-rwol tagħha bħala ċentru Ewropew ta' għarfien espert fil-kuntest istituzzjonali ġdid. Ġeneralment, il-Kummissjoni temmen li r-rapport ta' l-evalwazzjoni esterna jipprovdi tagħlimiet u rakkomandazzjonijiet utli għall-iżvilupp ta' l-ETF bħala ċentru ta' għarfien espert. Il-Kummissjoni tistieden lill-ETF tressaq abbozz ta' Pjan ta' Azzjoni lill-Bord ta' Tmexxija li jiddeskrivi l-analiżi u l-azzjonijiet proposti tagħha fir-rigward tar-rakkomandazzjonijiet li saru mill-evalwatur u l-Kummissjoni f'dan ir-rapport. Il-proposta tal-Kummissjoni għal reviżjoni tar-regolament ta' l-ETF se tipprovdi wkoll l-opportunità għal diskussjoni u skambju mal-Parlament Ewropew u l-Kunsill dwar ir-rwol ġejjieni ta' l-ETF, l-għanijiet u l-prijoritajiet tagħha u l-istruttura ta' tmexxija tagħha. [pic] Anness 2 L-EVOLUZZJONI TAL-BAĠIT, 2002-2006 Sena | Sussidji Komunitarji | Spejjeż ta' l-Istaff | Spejjeż ta' amministrazzjoni u infrastruttura | Spejjeż operattivi | Pjan ta' l-Istabbiliment | Fondi impenjati | Fondi ttrasferiti għas-sena ta' wara | Fondi mhux użati | | 2002 | B7-664: 12.8 B7-033 4.0 Total: 16.8m |9 890 000 (63.0%) |1 386 050 (8.0%) |5 523 950 (29.0%) |105 |16 795 986 |3 365 833 |4 014 | | 2003 | 15 03 03 13.7 15 03 02 3.5 Total: 17.2m |10 529 000 (65.0%) |1 421 000 (8.0%) |5 250 000 (27.0%) |104 |16 969 378 |1 725 970 |230 622 | | 2004 | 15 03 03: 15.1 15 03 02: 2.5 Total: 17.6m | 10 993 973 (62.0%) |1 390 027 (8.0%) |5 276 000 (30.0%) |104 |17 321 617 |1 537 855 |278 383 | | 2005 | 15 03 03: 16.0 15 03 02: 2.5 Total: 18.5m | 11 287 000 (61.0%) |1 453 000 (8.0%) |5 760 000 (31.0%) |104 |18 089 560 |2 729 149 |410 440 | | 2006 | 15 03 03: 16.95 15 03 02 : 2.5 Total: 19.45m | 11 956 800 61.0% |1 688 000 9.0% |5 805 200 30.0% |105 | | | | |Mill-qalba għal Ibbaġitjar Ibbażat fuq l-Attivitajiet fl-2003: 15 03 02 jissostitwixxi B7-033; 15 03 03 jissostitwixxi B7-664 [1] Ir-Regolament tal-Kunsill (KE) Nru 1648/2003 tat-18 ta' Ġunju 2003 [2] Il-websajt ta' l-ETF: http://www.ETF.eu.int/ [3] L-Armenja, l-Azerbajġan, il-Belarus, il-Ġeorgja, il-Każakstan, il-Kirgistan, il-Moldova, il-Mongolja, il-Federazzjoni Russa, it-Taġikistan, it-Turkmenistan, l-Użbekistan, l-Ukraina [4] Il-Bulgarija, il-Kroazja, ir-Rumanija, it-Turkija u Ir-Repubblika ex-Jugoslava tal-Maċedonja [5] L-Albanija, il-Bożnja u Ħerzegovina, is-Serbja inkluż il-Kosovo (skond ir-Reżoluzzjoni 1244 tal-Kunsill tas-Sigurtà tan-NU), u l-Montenegro [6] L-Alġerija, l-Eġittu, l-Iżrael, il-Ġordan, il-Libanu, il-Marokk, l-Awtorità Palestinjana (Ix-Xatt tal-Punent u l-Istrixxa ta' Gaża), is-Sirja, it-Tuniżija [7] External Evaluation of the European Training Foundation , ITAD, Novembru 2002: http://ec.europa.eu/dgs/education_culture/evalreports/index_en.htm#ETFinterim1 [8] COM(2003) 287, 22.5.2003. [9] COM(1997) 379, 18.7.1997. [10] External Evaluation of the European Training Foundation , ITAD, Ġunju 2006: http://ec.europa.eu/dgs/education_culture/evalreports/index_en.htm#ETFinterim3 Direttur Muriel Dunbar Ippjanar, Monitoraġġ u Evalwazzjoni Peter Greenwood Tempus Marleen Voordeckers Dipartiment ta' l-Operazzjonijiet Sandra Stefani Komunikazzjoni Esterna Bent Sørensen Amministrazzjoni u Servizzi Ċentrali Olivier Ramsayer Struttura ta' l-ETF 1.1.2006